Li muiˬ hawˇ-eu Nyiˬnyiˬ Li muiˬ-aˬ, cawˇ-ahˇ iˇ-eu laˬ qhaˬ zawˇ chehˇ-a. Sahˬ boꞈ dzaw-eu, chawˬ deuˬ nehˬ-ehˇ niˇ ghaˬ-eu zawˇ byawˬ-iˬ-a.
Nui ma muiˬ-eu zaˬ htiˬ ghaˬ miˇ neh, saˬ laˬ ma maˬ ehˇ, chawˬ deuˬ maˬ ehˇ, aˬ yawꞈ-ahˇ zawˇ gaˬ-eu meh.
Dawˬ gheh nahˬ yu ni zawˇ ngehˬ nya-a. Tsawˇ tsiˇ gheh maˬ tsiˇ-a. Noeˬ tsaˬ nya-eu htiˬ ghaˬ miˇ neh aˬ yawꞈ-euˬ niˇ ghaˬ-eu jeˬ chawˬ deuˬ-ahˇ qawꞈ bi niˇ gha-eu meh. Hteu miˇ neh chawˬ deuˬ-aˬ, aˬ yawꞈ nehˬ-ehˇ tehꞈ-ehˇ niˇ gha mawꞈ-eu meh.
Li muiˬ-euˬ muˬ coˬ cawˇ-ahˇ Nyiˬnyiˬ lehˇ khuˇ-eu aˬ li htiˬ li dzaw-eu meh. Nyiˬnyiˬ-aˬ, aˬ chawˬ nehˬ-ehˇ maˬ niˇ gha mawꞈ-a. Aˬ yawꞈ-euˬ niˇ gha-eu jeˬ-ahˇ qawꞈ chawˬ deuˬ-ahˇ maˬ bi niˇ gha-a. Aˬ yawˇ yawꞈ tehꞈ-ehˇ niˇ ghaˬ-awˇ, aˬ yawꞈ-euˬ niˇ gha-eu jeˬ-ahˇ chawˬ deuˬ htoeˬ ciˆ naˇ, cheh chawˬ shaˇ-eu loꞈ-ehˇ ehˇ qoꞈ-eu meh.
Nui ma muiˬ-eu Li muiˬ aˬ yawꞈ nehˬ-ehˇ chawˬ mawꞈ qawꞈ, Nyiˬnyiˬ-aˬ chawˬ maˬ chawˬ mawꞈ-a. Nyiˬnyiˬ-aˬ, aˬ khuiˬ mawˇ khawˇ qhoeˇ lu qoꞈ-awˇ, "Ngaˬ-euˬ mawˇ khawˇ yuˇ qoꞈ laꞈ. Nawˇ-aˬ smˇ qhoeˬ nga. Ngaˬ-euˬ aˇ baˇ maˬ biꞈ" lehˇ ehˇ-awˇ Li muiˬ-ahˇ dehˬ dzeh-euˬ meh.
Htiˬ nah-aˬ, Nyiˬnyiˬ aˬ khuiˬ-euˬ mawˇ khawˇ jahˇ htaˬ-euˬ niˇ gha-eu jeˬ htiˬ hmˬ yuˇ laꞈ-euˬ meh. Li muiˬ-aˬ, Nyiˬnyiˬ-euˬ aˬ khuiˬ mawˇ khawˇ-ahˇ mawꞈ leˇ-awˇ, aˬ yawꞈ nehˬ-ehˇ niˇ gha mawꞈ-eu meh. Qhoeˇ miˇ neh Nyiˬnyiˬ jawˇ gaˇ iˇ-awˇ, "Nawˬ-euˬ aˬ khuiˬ mawˇ khawˇ zawˇ muiˬ nga ehˇ lawˬ. Ngaˬ-ahˇ htiˬ poˆ bi muiˬ laꞈ-awˬ lawˇ leˇ lehˇ Nyiˬnyiˬ-ahˇ shaˇ-euˬ meh.
Qhoeˇ loꞈ-ehˇ dehˬ dzeh-euˬ miˇ neh Li muiˬ-aˬ noeˬ shaˬ leˇ-awˇ ngoeˇ-eu meh. Qhoeˇ naˇ, saˬ laˬ ma oe-awˇ, muˇ jawˬ-awˇ, htiˬ ghaˬ-ahˇ htiˬ ghaˬ maˬ ya cheh-a lehˇ mehˬ nehˬ-euˬ meh. 
Li muiˬ-aˬ, Nyiˬnyiˬ neh aˬ yawꞈ-ahˇ jahˇ nehˬ laꞈ-euˬ gaˇ noeˬ htaˬ-awˇ, yawˬ poˆ yawˬ Nyiˬnyiˬ-euˬ aˬ khuiˬ mawˇ khawˇ-ahˇ maˬ naˇ haˬ ni yuˇ-euˬ meh.
Aˬ yawꞈ nyaꞈ aˬ khuiˬ-euˬ mawˇ khawˇ-ahˇ lu lu-ehˇ cheh-euˬ meh. Qhoeˇ miˇ neh saˬ laˬ ma oe-awˇ, htiˬ ghaˬ-ahˇ htiˬ ghaˬ maˬ ya cheh-a lehˇ phaˇ mehˬ nehˬ-euˬ meh.
Qhoeˇ gaˇ neh naˇ Li muiˬ-aˬ, dzeuˇ laˇ ngeh loꞈ-ehˇ maˬ duˇ ni, aˬ yawꞈ-euˬ niˇ gha-eu jeˬ-ahˇ qawꞈ htiˬ ghaˬ-iˬ maˬ bi niˇ gha ni pyeuꞈ-iˇ-euˬ meh. Dawˬ ngehˬ-eu qawꞈ qhoeˇ ngeh loꞈ-ehˇ nahˬ yu ni maˬ phaˇ gheh-a.
Chawˬ deuˬ nehˬ-ehˇ qawꞈ htiˬ qhehˬ maˬ htaˬ ni cheh cheh-ehˇ, saˬ laˬ ma neh qawꞈ htiˬ qhehˬ maˬ htaˬ ni bi dehˬ-eu meh.
Saˬ laˬ ma qawꞈ, Li muiˬ qhoeˇ loꞈ-ehˇ pyeuꞈ-iˇ-euˬ gaˇ noeˬ htaˬ-euˬ meh. Zahˬ qawꞈ zawˇ zahˬ leˇ-a. Qhoeˇ miˇ neh aˬ  yawꞈ-euˬ aˬ ma-ahˇ khuˇ-awˇ, dzeuˇ laˇ ngeh dawˬ ghoˆ ghoˆ-awˇ, zawˇ gaˬ laˇ phaˬ-ehˇ gheh-eu zaˬ htiˬ ghaˬ phaˇ laˇ htaˬ-euˬ gaˇ kawˆ ja mehˬ nehˬ-euˬ meh.
Htiˬ nah keuˆ laˇ naˇ Li muiˬ-euˬ aˬ ma Li muiˬ-ahˇ, "Aˬ li-oˇ, nymˇ jawˇ poˆ-aˬ, cawˇ-ahˇ chawˬ deuˬ nehˬ-ehˇ htiˬ qhehˬ maˬ htaˬ ni cheh nga jeˇ lawˇ. Nawˬ-euˬ niˇ gha-eu jeˬ-ahˇ qawꞈ htiˬ ghaˬ-iˬ maˬ bi niˇ gha nga jeˇ lawˇ lehˇ naˇ haˬ-euˬ meh.
Aˬ yawꞈ-euˬ aˬ ma qhoeˇ loꞈ-ehˇ naˇ haˬ ngeh, Li muiˬ-aˬ, "Nyiˬnyiˬ gheh aˬ yawꞈ-euˬ niˇ gha-eu jeˬ maˬ bi niˇ gha nehˬ laꞈ-a. Aˬ chawˬ-euˬ mehˬ shi ngaˬ-ahˇ yehˬ bawˬ sehˇ lu-ehˇ, "Nawˇ smˇ qhoeˬ nga" lehˇ ehˇ laˇ-a. Ngaˇ gheh aˬ yawꞈ-ahˇ ngaˬ-euˬ niˇ gha-eu jeˬ maˬ phaˇ biꞈ nehˬ, htiˬ ghaˬ-ahˇ-iˬ maˬ phaˇ bi niˇ gha lehˇ ehˇ qoꞈ nehˬ-euˬ meh.
Aˬ maˬ ghaˬ-aˬ, "Aˬ li-oˇ, aˬ chawˬ yawˬ haˬ-ahˇ yehˬ bawˬ-ehˇ jahˇ laˇ ngeh yehˬ bawˬ-ehˇ maˬ ya jahˇ qoꞈ nehˬ-a. Aˬ chawˬ aˬ joˆ-ehˇ jahˇ laˇ qawꞈ, nahˬ yu ni ehˇ qoꞈ-eu aˇ yeˇ huiˬ-a. Nyiˬnyiˬ nawˬ-ahˇ dawˬ yaw muiˬ-ehˇ maˬ ngehˬ nehˬ laꞈ-eu miˇ neh nawˇ ghoˆ choeˬ-euˬ maˬ ngeuˇ loˇ. Aˬ yawꞈ nawˬ-ahˇ yaw muiˬ-ehˇ ngehˬ nehˬ laꞈ law nmˇ-aˬ nawˇ maˬ ghoˆ choeˬ-aˇ" lehˇ ehˇ nehˬ-euˬ meh.
Li muiˬ htiˬ qhehˬ shaˇ noeˬ-awˇ, "Ngeuˇ meh ma-oˇ. Aˬ yawꞈ yaw muiˬ-ehˇ ehˇ law nmˇ-aˬ ngaˇ gheh maˬ ghoˆ choeˬ-aˇ" lehˇ aˬ yawꞈ-euˬ aˬ ma-ahˇ ehˇ qoꞈ nehˬ-euˬ meh. Aˬ ma ghaˬ gheh, "Ngeuˇ miˇ-a. Aˬ yawꞈ qhoeˇ loꞈ-ehˇ ehˇ miˇ neh aˬ li maˬ naˇ haˬ mawꞈ-eu loꞈ-ehˇ, aˬ li aˬ chawˬ-ahˇ yehˬ bawˬ-ehˇ ehˇ nehˬ jahˇ nehˬ naˇ, aˬ chawˬ gheh aˬ joˆ-ehˇ naˇ haˬ mawꞈ nmˇ.
Htiˬ ghaˬ htiˇ ghaˬ chawˬ chawˬ-eu lehˇ ehˇ-eu-aˬ, htiˬ ghaˬ-ahˇ htiˇ ghaˬ ghoeˇ ghoeˇ gaˬ gaˬ-ehˇ, oˇ tsaˬ oˇ tsaˬ-ehˇ ya jawˇ-a. Nawˬ-euˬ dawˬ-ahˇ aˬ chawˬ naˇ haˬ-eu loꞈ-ehˇ, nawˇ qawꞈ aˬ chawˬ-euˬ dawˬ-ahˇ ya ha geuꞈ meh.
Hteu loꞈ-ehˇ maˬ ngeuˇ naˇ-aˬ, aˬ chawˬ nehˬ-ehˇ chawˬ maˬ chawˬ nya-aˇ. Nui ma nahˬ yu ni gheh-eu deuˬ-ahˇ yawˬ ghaˬ naˆ luꞈ gaˬ meh.
Aˬ khaˇ naˇ nui ma nahˬ yu ni htaˬ-awˇ, htiˬ ghaˬ htiˇ ghaˬ oˇ oˇ-ehˇ jawˇ de lehˇ mehˬ nehˬ-euˬ meh.
Qhoeˇ ngeh nah taꞈ naˇ, Li muiˬ-aˬ, chawˬ maˬ phaˇ baw-ehˇ pyeuꞈ-iˇ-eu jeˬ nga lehˇ noeˬ mawˇ leˇ-euˬ miˇ neh , dzeuˇ laˇ ngeh loꞈ-ehˇ nahˬ yu ni dehꞈ daˆ leꞈ-awˇ, Nyiˬnyiˬ nehˬ-ehˇ qawꞈ chawˬ chawˬ ghoeˇ nya laˇ-awˇ, zawˇ ghoeˇ-eu chawˬ pyeuꞈ laˬ-euˬ meh.
Htiˬ nah-aˬ, Li muiˬ cawˇ-ahˇ neh ghoꞈ laˇ naˇ aˬ yawꞈ-euˬ aˬ ma-ahˇ "Aˬ ma ehˇ-eu zawˇ tsaˬ nga. Yawˬ ghaˬ naˆ luꞈ nahˬ yu ni gheh-eu jeˬ-ahˇ geuꞈ mawꞈ nga. Aˬ chawˬ aˬ jeˬ lehˇ jahˬ laˇ qawꞈ laꞈ poˆ poˆ qoꞈ-eu maˬ loˬ nga. Nymˬ-mˇ-aˬ, dzeuˇ laˇ ngeh loꞈ-ehˇ nahˬ yu ni jawˇ-eu miˇ neh yawˬ ghaˬ naˆ luꞈ nehˬ-ehˇ ghoeˇ nya laˇ-euˬ ma. Aˬ khaˇ naˇ qhoeˇ loꞈ-ehˇ tehꞈ-ehˇ jawˇ ma" lehˇ ehˇ nehˬ-euˬ meh.